b'\n_START_ARTICLE_\nMalaizijos oro linij\xc5\xb3 skrydis 370\n_START_SECTION_\nL\xc4\x97ktuvo nuolau\xc5\xbe\xc5\xb3 atradimas\n_START_PARAGRAPH_\nNuo 2015 m. liepos 29 iki 2016 m. rugpj\xc5\xab\xc4\x8dio 26 d. buvo atrasta vir\xc5\xa1 20 l\xc4\x97ktuvo dali\xc5\xb3, i\xc5\xa1 kuri\xc5\xb3 dauguma patvirtintos, esan\xc4\x8dios nuo dingusio l\xc4\x97ktuvo. Nuolau\xc5\xbeos rastos prie Reunjono salos, Madagaskaro, Mauricijaus ir \xc4\xafvairi\xc5\xb3 viet\xc5\xb3 ryt\xc5\xb3 Afrikos pakrant\xc4\x97je._NEWLINE_2015\xc2\xa0m. liepos 29 d. Indijos vandenyno Reunjono salos pakrant\xc4\x97je rasta, kaip manoma, Boeing 777 l\xc4\x97ktuvo de\xc5\xa1iniojo sparno dalis. \xc5\xa0i dalis rasta apie 4 000\xc2\xa0km nuo artimiausios paie\xc5\xa1k\xc5\xb3 zonos. Aviacijos ekspert\xc5\xb3 teigimu, yra didel\xc4\x97 tikimyb\xc4\x97, kad \xc5\xa1i dalis yra nuo Boeing 777 l\xc4\x97ktuvo. Siekiant tuo \xc4\xafsitikinti, dalis buvo i\xc5\xa1si\xc5\xb3sta \xc4\xaf Pranc\xc5\xabzij\xc4\x85 profesionaliems tyr\xc4\x97jams._NEWLINE_2015\xc2\xa0m. rugpj\xc5\xab\xc4\x8dio 5 d. Malaizijos premjeras patvirtino, kad rastos nuolau\xc5\xbeos yra nuo MH370 Boeing 777-200ER l\xc4\x97ktuvo.\n_START_SECTION_\nL\xc4\x97ktuvas\n_START_PARAGRAPH_\n\xc5\xa0iam skryd\xc5\xbeiui buvo naudojamas Boeing 777 l\xc4\x97ktuvas. Tai buvo 404-tas Boeing kompanijos pagamintas \xc5\xa1ios klas\xc4\x97s l\xc4\x97ktuvas. \xc5\xa0ioms avialinijoms naujas l\xc4\x97ktuvas buvo pristatytas 2002\xc2\xa0m. gegu\xc5\xbe\xc4\x97s 31 d. Toks l\xc4\x97ktuvas turi Rolls-Royce Trent 800 tipo variklius ir jame telpa 282 keleiviai. \xc5\xa0is konkretus l\xc4\x97ktuvas i\xc5\xa1 viso atliko apie 53 460 valand\xc5\xb3 skryd\xc5\xbeius ir iki \xc5\xa1iol netur\xc4\x97jo joki\xc5\xb3 sutrikim\xc5\xb3. Paskutinis l\xc4\x97ktuvo techninis patikrinimas buvo atliktas 2014\xc2\xa0m. vasario 23 d._NEWLINE_L\xc4\x97ktuvas ve\xc5\xbe\xc4\x97 221\xc2\xa0kg li\xc4\x8dio baterij\xc5\xb3 (tokios baterijos yra suk\xc4\x97lusios gaisr\xc5\xb3) ir 2 232\xc2\xa0kg ne\xc5\xbeinomo krovinio kuris kraunant l\xc4\x97ktuv\xc4\x85 niekaip nebuvo deklaruotas.'